Diari Oficial de la Generalitat Valenciana


Sumari del DOGV 6532, del 31-05-2011 (2011/6276)

RESOLUCIÓ de 30 de maig de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació de l'acord de pròrroga del conveni marc entre l'administració general de l'Estat i la Generalitat per a la implantació d'una Xarxa d'Oficines Integrades d'Atenció al Ciutadà en l'àmbit territorial de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6532

Data del DOGV
:   31-05-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/6276


Data del document
:   30-05-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 30 de maig de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació de l'acord de pròrroga del conveni marc entre l'administració general de l'Estat i la Generalitat per a la implantació d'una Xarxa d'Oficines Integrades d'Atenció al Ciutadà en l'àmbit territorial de la Comunitat Valenciana. [2011/6276]  
L'Administració General de l'Estat i la Generalitat han subscrit, després de la tramitació prèvia reglamentària, l'11 d'abril de 2011, l'Acord de pròrroga del Conveni marc subscrit el 22 de maig de 2007 per a la implantació d'una Xarxa d'Oficines Integrades d'Atenció al Ciutadà en l'àmbit territorial de la Comunitat Valenciana.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, l'article 3.4 del Decret 20/1993, de 8 de febrer, del Consell, així com la clàusula quarta de l'Acord de pròrroga, cal publicar en el Diari Oficial de la Comunitat Valenciana l'esmentat acord, que ha quedat inscrit en el Registre de Convenis de la Generalitat amb el número 0540/2011, i que figura com a annex d'esta resolució.  
  
  
Valencia, 30 de maig de 2011.- La directora general del Secretariat del Consell: Mª Teresa Lleó Alonso.  
  
  
Acord de pròrroga al conveni marc entre l'administració general de l'Estat i la Comunitat Valenciana per a la implantació d'una Xarxa d'Oficines Integrades d'Atenció al Ciutadà en l'àmbit territorial de la Comunitat Valenciana  
  
Madrid, 11 d'abril de 2011  
  
Reunits  
D'una part, la María Consuelo Rumí Ibáñez, secretària d'Estat per a la Funció Pública del Ministeri de Política Territorial i Administració Pública en representació del dit departament ministerial, i actuant en virtut de les competències delegades pel titular del mencionat ministeri en el punt quatre de l'Orde TAP/2964/2010, de 18 de novembre, sobre delegació de competències i per l'Acord del Consell de Ministres, de 15 de juliol de 2005, per a la implantació d'una Xarxa d'Oficines Integrades d'Atenció al Ciutadà en col·laboració amb les comunitats autònomes i les entitats que integren l'administració local.  
  
D'una altra part, Paula Sánchez de León Guardiola, consellera de Justícia i Administracions Públiques i portaveu del Consell, nomenada per Decret 27/2008, de 18 de setembre, del president de la Generalitat i Decret 13/2009, de 27 d'agost, del president de la Generalitat, pel qual es nomenen vicepresidents, consellers, secretari i portaveu del Consell, actuant en nom i representació d'esta, de conformitat amb els articles 17.f i 28.g, de la Llei 5/1983, de 30 de desembre, del Consell, i facultada expressament per a la firma d'este acord de pròrroga de conveni per acord del Consell, de data 25 de març de 2011.   
  
  
Exposen  
  
Primer. Que amb data 22 de maig de 2007 es va firmar un conveni marc entre l'administració general de l'Estat i l'Administració de la Comunitat Valenciana per a la implantació d'una Xarxa d'Oficines Integrades d'Atenció al Ciutadà en l'àmbit territorial de la Comunitat Valenciana, publicat en el Boletín Oficial del Estado en 14 de juny de 2007 (BOE núm. 142), i en el Diari Oficial de la Generalitat Valenciana (núm. 5525) en 1 de juny de 2007.  
  
Segon. Que en la clàusula novena del dit conveni, les parts firmants van acordar que produiria efectes des de la seua publicació en el Diari Oficial de la Comunitat Valenciana i que el termini de vigència del conveni és de quatre anys comptats des de la data de la seua publicació en el mencionat diari, per això la seua finalització és l'1 de juny de 2011, podent prorrogar-se per altres quatre anys per acord exprés dels intervinents adoptat abans de la fi de la seua vigència.  
  
Tercer. Que les obligacions assumides entre les administracions intervinents i les entitats locals adherides al dit conveni, tal com s'establix en la seua clàusula desena, s'entenen vigents des de la seua publicació en el Diari Oficial de la Comunitat Valenciana fins a la data l'extinció del conveni marc, pel transcurs dels terminis que s'hi establixen.  
  
  
Quart. Que a fi de donar continuïtat a la prestació dels servicis integrats d'informació, orientació, atenció i tramitació sobre determinats aspectes de l'activitat administrativa a través de les oficines integrades d'atenció a la ciutadania, les administracions firmants i les adherides a este:   
En conseqüència, les parts en este acte acorden la firma del present acord de pròrroga al conveni descrit en el primer apartat de l'exposició, de conformitat a les següents clàusules:  
  
Primera. Les parts firmants acorden la pròrroga del Conveni subscrit amb data 22 de maig de 2007, per a la implantació d'una Xarxa d'Oficines Integrades d'Atenció al Ciutadà en l'àmbit territorial de la Comunitat Valenciana, fins a l'1 de juny de 2015.  
Per tant, els efectes d'este acord, s'estendran des del dia 1 de juny de 2011 fins a l'1 de juny de 2015.  
  
Segona. Les administracions intervinents i les adherides al mencionat conveni, es comprometen a continuar desenrotllant les actuacions precises, dirigides a donar continuïtat a la prestació dels servicis integrats, anteriorment citats en l'apartat quart de la part expositiva i que constituïxen l'objecte del conveni.  
  
Tercera. Les obligacions assumides entre les administracions firmants i les entitats locals adherides al conveni marc i les que s'adherisquen pel procediment establit en la clàusula dotzena d'este, s'entendran vigents fins a l'extinció de l'acord de pròrroga pel transcurs dels terminis o bé, per les causes previstes en les clàusules novena i desena del precitat conveni marc.  
  
Quarta. El mencionat acord de pròrroga es publicarà en el Boletín Oficial del Estado i en el Diari Oficial de la Comunitat Valenciana.  
  
Este acord de pròrroga ha de firmar-se i rubricar-se per triplicat perquè una de les seues còpies estiga en l'arxiu de la Secretaria General Tècnica del Ministeri de Política Territorial i Administració Pública.  
  
  
La secretària d'Estat per a la Funció Pública del Ministeri de Política Territorial i Administració Pública (en virtut de les competències delegades pel titular del Ministeri de Política Territorial i Administració Pública en el punt quatre de l'Orde TAP/2964/2010, de 18 de novembre, sobre delegació de competències: María Consuelo Rumí Ibáñez.  
  
  
La consellera de Justícia i Administracions Públiques i portaveu del Consell: Paula Sánchez de León Guardiola.